SYNEX กำไร Q2/64 ทำสถิติใหม่!
SYNEX รายงานงบ Q2/64 ทำสถิติสูงสุดใหม่ ส่งผลให้งวด 6 เดือนแรกปี 2564 เติบโตสดใส ซึ่งสูงกว่านักวิเคราะห์คาดการณ์ไว้ก่อนหน้า
SYNEX รายงานผล Q2/64 ทำสถิติสูงสุดใหม่ ส่งผลให้งวด 6 เดือนแรกปี 2564 เติบโตสดใส ซึ่งสูงกว่านักวิเคราะห์คาดการณ์ไว้ก่อนหน้า
15 ส.ค. 2564

คุณค่าบริษัท
บริษัท ซินเน็ค (ประเทศไทย) จำกัด (มหาชน) หรือ SYNEX รายงานผลการดำเนินงานไตรมาส 2/2564 ออกมาเป็นที่เรียบร้อย กำไรทำสถิติสูงสุดใหม่ ส่งผลให้งวด 6 เดือนแรกปี 2564 เติบโตสดใส ซึ่งสูงกว่านักวิเคราะห์คาดการณ์ไว้ก่อนหน้า
โดยผลการดำเนินงานไตรมาส 2 สิ้นสุดวันที่ 30 มิถุนายน 2564 บริษัทมีรายได้รวมขยับขึ้นมาอยู่ที่ 8,382.02 ล้านบาท จากงวดเดียวกันของปีก่อน 8,693.47 ล้านบาท ส่งผลให้บริษัทมีกำไรสุทธิขยับขึ้นมาอยู่ที่ 211.12 ล้านบาท หรือ 0.25 บาทต่อหุ้น จากงวดเดียวกันของปีก่อนมีกำไรสุทธิ 166.11 ล้านบาท หรือ 0.20 บาทต่อหุ้น
ภาพรวมผลการดำเนินงานที่เพิ่มขึ้นนั้นเป็นผลมาจากการปรับตัวเพิ่มขึ้นของอัตรากำไรขั้นต้นของสินค้าในเกือบจะทุกกลุ่มผลิตภัณฑ์ โดยเฉพาะกลุ่มคอมพิวเตอร์และส่วนประกอบคอมพิวเตอร์ ภายใต้สถานการณ์อุปทานสินค้าในบางกลุ่มผลิตภัณฑ์ที่ยังมีอยู่จำกัด ในขณะที่ความต้องการสินค้าไอทียังอยู่ในระดับสูงจากสถานะการณ์โรคระบาด และกระแสการลงทุนในสกุลเงินดิจิทัล (cryptocurrency) และคาดว่าความต้องการนี้จะยังคงอยู่ในระดับสูงในช่วงครึ่งปีหลัง
นอกจากนี้ บริษัทยังคงให้ความสำคัญต่อการควบคุมค่าใช้จ่ายทั้งด้านการจัดจำหน่ายและการบริหาร โดยใช้เทคโนโลยีเข้ามาช่วยบริหารจัดการให้ธุรกิจดำเนินไปได้อย่างรวดเร็ว จึงเป็นการเพิ่มประสิทธิภาพในการบริหารจัดการและสร้างโอกาสการเจริญเติบโตของธุรกิจได้อย่างยั่งยืน
ขณะที่ ผลการดำเนินงานงวด 6 เดือนแรก สิ้นสุดวันที่ 30 มิถุนายน 2564 บริษัทมีรายได้รวมขยับขึ้นมาอยู่ที่ 17,018.47 ล้านบาท จากงวดเดียวกันของปีก่อน 16,024.10 ล้านบาท ส่งผลให้บริษัทมีกำไรสุทธิขยับขึ้นมาอยู่ที่ 396.27 ล้านบาท หรือ 0.47 บาทต่อหุ้น จากงวดเดียวกันของปีก่อน 297.79 ล้านบาท หรือ 0.35 บาทต่อหุ้น เนื่องจากความต้องการสินค้าไอทีที่เพิ่มขึ้นตามนโยบายภาครัฐที่ส่งเสริมให้ทำงานที่บ้าน รวมทั้งการเรียนการสอนออนไลน์ ขณะที่องค์กรธุรกิจปรับรูปแบบการทำงาน การจัดประชุม และกิจกรรมออนไลน์ต่าง ๆ ผ่านสื่ออิเล็กทรอนิกส์มากขึ้น รวมทั้งการเพิ่มขึ้นของราคาสกุลเงินดิจิทัล
นอกจากนี้ ที่ประชุมคณะกรรมการบริษัทครั้งที่ 3/2564 มีมติอนุมัติจ่ายเงินปันผลระหว่างกาลจากผลการดำเนินงานครึ่งปีแรกของปี 2564 ในอัตราหุ้นละ 0.18 บาท โดยวันที่ไม่ได้รับสิทธิปันผล (XD) วันที่ 24 ส.ค. 2564 ซึ่งกำหนดรายชื่อผู้มีสิทธิรับเงินปันผล (Record date) วันที่ 25 ส.ค. 2564 และกำหนดจ่ายเงินปันผลระหว่างกาลในวันที่ 3 ก.ย. 2564
ผลดังกล่าวทำให้ทางบล.เคทีบีเอสที ประมาณการกำไรปกติปี 2564 อยู่ที่ 762 ล้านบาท เพิ่มขึ้น 37% จากงวดเดียวกันของปีก่อน ขณะเดียวกันมองไปยังปี 2565 กำไรปกติอยู่ที่ 952 ล้านบาท เพิ่มขึ้น 25% จากงวดเดียวกันของปีก่อน โดยรับรายได้ที่จะกลับมาขยายตัว และต่อเนื่องอยู่ที่ปี 2564 เพิ่มขึ้น 16% และปี 2565 เพิ่มขึ้น 19% จากงวดเดียวกันของปีก่อน หนุนโดยความต้องการสินค้า IT ที่เพิ่มขึ้น เพื่อรองรับเทคโนโลยี 5G และ WFH
อีกทั้ง การเพิ่มสินค้าและพาร์ตเนอร์ใหม่อย่างต่อเนื่องตลอดทั้งปี เช่น Realme, Nintendo Switch, Residential EV charger กับ DELTA และ SABUY เช่น การขายสินค้าผ่านตู้ Vending machine และรับรู้รายได้จากการลงทุน Synnex Incubation ที่มองว่าจะช่วยเพิ่มช่องทางการจำหน่ายสินค้าได้เพิ่มขึ้น
รวมทั้งคาด Gross profit margin จะปรับตัวเพิ่มขึ้น และอยู่ในระดับสูงที่ 4.6%/4.7% จากความต้องการ สินค้าที่สูง และทำให้สัดส่วนรายได้ non-mobile ที่มีอัตรากำไรขั้นต้นสูงเพิ่มขึ้น
ดังนั้น ยังคงคำแนะนำ “ซื้อ” และราคาเป้าหมายที่ 36.00 บาท
…
ผู้ถือหุ้นรายใหญ่
รายชื่อกรรมการ